RESOLUCIÓN do 27 de xullo de 2015, conxunta da Secretaría Xeral de Política Social e da Dirección Xeral de Familia e Inclusión, pola que se publican as contías das transferencias finalistas efectuadas no exercicio 2014 ao abeiro do Decreto 99/2012, do 16 de marzo, polo que se regulan os servizos sociais comunitarios e o seu financiamento.
Consellería de Traballo e Benestar — III. Outras disposicións — 11/08/2015

De conformidade co disposto no artigo 64 do Decreto 99/2012, do 16 de marzo, polo que se regulan os servizos sociais comunitarios e o seu financiamento (DOG núm. 63, do 30 de marzo), publícanse as contías das transferencias finalistas efectuadas a cada corporación local no exercicio 2014 ao abeiro do mencionado Decreto 99/2012, do 16 de marzo.
O importe destinado ao financiamento destas transferencias finalistas correspondentes ao exercicio 2014 ascendeu a 49.228.211,51 euros, repartidos nas seguintes aplicacións dos orzamentos xerais da Comunidade Autónoma de Galicia para o ano 2014:
37.934.371,74 euros con cargo á aplicación orzamentaria 11.04.312D.460.0 - proxecto 2006 00435.
11.293.839,77 euros con cargo á aplicación orzamentaria 11.05.313C.460.2 - proxecto 2014 00495.
Ás contías anteriores hai que sumarlles, ademais, o importe correspondente aos remanentes que, procedentes do exercicio anterior, foron incorporados para o financiamento destes servizos no exercicio 2014. O importe total dos ditos remanentes incorporados a 2014 ascendeu a 1.229.166,10 euros. Non obstante, cómpre ter en conta que destes 1.229.166,10 euros 760.302,81 xa foron obxecto de desconto nos pagamentos librados con cargo á aplicación 11.04.312D.460.0 –proxecto 2006 00435–, polo que a contía que hai que sumarlle aos 49.228.211,51 euros consignados na aplicación 11.04.312D.460.0 –proxecto 2006 00435– e na aplicación 11.05.313C.460.2 –proxecto 2014 00495– para obter o importe total destinado ao financiamento destas transferencias finalistas no exercicio 2014 non é o total dos remanentes incorporados (1.229.166,10 euros), senón a da diferenza entre estes e os remanentes xa descontados no exercicio 2014 (760.302,81 euros), diferenza que ascende a 468.863,29 euros e que, sumada aos 49.228.211,51 euros consignados na aplicación 11.04.312D.460.0 –proxecto 2006 00435– e na aplicación 11.05.313C.460.2 –proxecto 2014 00495–, totaliza 49.697.074,80 euros, que constitúe o importe total destinado ao financiamento das transferencias finalistas para o cofinanciamento dos servizos sociais comunitarios municipais no exercicio 2014.
As transferencias finalistas destinadas a financiar os gastos correntes para o mantemento e realización de programas de servizos sociais comunitarios municipais correspondentes ao exercicio 2014 foron cofinanciadas con fondos finalistas procedentes da Administración xeral do Estado (Ministerio de Sanidade, Servizos Sociais e Igualdade), nunha contía de 2.276.428,51 euros, a través do denominado Plan concertado de prestacións básicas de servizos sociais de corporacións locais. A xestión destas transferencias finalistas correspóndelle á Dirección Xeral de Familia e Inclusión, de conformidade co previsto no artigo 29 e seguintes do Decreto 42/2013, do 21 de febreiro, polo que se establece a estrutura orgánica da Consellería de Traballo e Benestar.
Así mesmo, as transferencias finalistas destinadas a financiar a axuda no fogar a persoas valoradas como dependentes tamén foron parcialmente cofinanciadas con fondos finalistas procedentes da Administración xeral do Estado (Ministerio de Sanidade, Servizos Sociais e Igualdade-Imserso) nunha contía de 12.993.400,00 euros con cargo aos fondos estatais destinados á atención de persoas en situación de dependencia. A xestión destas transferencias finalistas correspóndelle á Secretaría Xeral de Política Social, de conformidade co previsto no artigo 23 e seguintes do Decreto 42/2013, do 21 de febreiro.
Por todo o anterior, de acordo coas competencias que lles atribúe o Decreto 42/2013, do 21 de febreiro, e tendo en conta o establecido no artigo 2.3 da Orde do 19 de agosto de 2009, sobre delegación de competencias nos órganos superiores e nos/nas xefes/as dos departamentos territoriais da Consellería de Traballo e Benestar, e mais na disposición adicional novena do Decreto 235/2012, do 5 de decembro, polo que se fixa a estrutura orgánica da Vicepresidencia e das consellerías da Xunta de Galicia, a Dirección Xeral de Familia e Inclusión e a Secretaría Xeral de Política Social acordan publicar as contías das transferencias finalistas efectuadas no exercicio 2014 ao abeiro do Decreto 99/2012, do 16 de marzo.
Santiago de Compostela, 27 de xullo de 2015